Аднак чым з‘яўляецца мода для сучаснага грамадства? Выстава прапануе некалькі праектаў, прысвечаных модзе як індустрыі і сацыяльнай канструкцыі, у якую ўключаны інстытуты сучаснага капіталістычнага свету. У прыватнасці, чэшская мастачка Ленка Вацкава выкрывае машыну па вытворчасці брэндаў, якая часам грэбуе маральнымі прынцыпамі. Што стаіць за прэстыжнай маркай? Чыёй працай карыстаюцца карпарацыі для вырабу брэндавага адзення? Чаму мы імчым у пагоні за трэндамі? Ува што ператвараецца бяздумнае спажыванне? Чэшская мастачка робіць радыкальнае выказванне па тэме, набіваючы на цела чырвоныя часовыя татуіроўкі ў выглядзе брэндавых надпісаў. Чыёй крывёй аплочваюцца нашы кароткатэрміновыя абноўкі? — літаральна пасыл мастачкі можна прачытаць такім чынам. Дакументуецца не толькі сам працэс татуіравання, але тое, як яго вынік выглядае праз пэўны час. Тоненькія надпісы на скуры — метафара таго, які кароткі век трэндаў.